b'\n_START_ARTICLE_\nWilliam Rowan Hamilton\n_START_SECTION_\n\xc5\xbdivljenje in delo\n_START_PARAGRAPH_\nHamilton je bil predstojnik Observatorija v Dublinu. Po delih iz geometrijske optike so sledila dela iz matemati\xc4\x8dne fizike in mehanike O splo\xc5\xa1ni metodi v dinamiki (On General Method in Dynamics) (1835), kjer je pojasnil Hamiltonovo na\xc4\x8delo, da lahko gibanje vsakega mehanskega sistema prika\xc5\xbeemo s posebno ena\xc4\x8dbo, kjer se na levi strani pojavi variacija kineti\xc4\x8dne energije na desni pa virtualno delo zunanjih sil._NEWLINE_Njegove kanonske ena\xc4\x8dbe so zelo vplivale na razvoj kvantne mehanike. Zadnja leta svojega \xc5\xbeivljenja je posvetil teoriji kvaternionov, hiperkompleksnih \xc5\xa1tevil s \xc5\xa1tirimi komponentami._NEWLINE_Hamilton je pokazal svoj izredni talent \xc5\xbee zelo zgodaj, tako da je Brinkley leta 1823 o njem izjavil:\xc2\xa0\xc2\xbbTa mladi mo\xc5\xbe, ne re\xc4\x8dem da bo, ampak je prvi matematik svojega \xc4\x8dasa.\xc2\xab_NEWLINE_Raziskoval je geometrijsko optiko, uporabo dinami\xc4\x8dnih metod v opti\xc4\x8dnih sistemih, uporabo kvaternionov in vektorskih metod pri problemih v mehaniki in geometriji, razvijal teorije konjugiranih algebrskih parov funkcij, kjer so kompleksna \xc5\xa1tevila konstruirana kot urejeni pari realnih \xc5\xa1tevil, raziskoval re\xc5\xa1ljivost polinomskih ena\xc4\x8db in splo\xc5\xa1nega polinoma \xc4\x8detrte stopnje z radikali, analizo valovnih funkcij (in prijeme iz Fourierjeve analize), linearne operatorje na kvaternionih. Dokazal je rezultat za linearne operatorje na prostoru kvaternionov, kar je poseben primer danes znanega Cayley-Hamiltonovega izreka. Izna\xc5\xa1el je ikozaedrski ra\xc4\x8dun, ki ga je uporabil pri \xc5\xa1tudiju zaprtih poti robov na dodekaedru, ki potekajo skozi vsako ogli\xc5\xa1\xc4\x8de natanko enkrat._NEWLINE_Hamilton je bil \xc4\x8detrti od devetih otrok matere Sarah (1780\xe2\x80\x931817) in o\xc4\x8deta Archibalda Hamiltona (1778\xe2\x80\x931819). Star\xc5\xa1a sta \xc5\xbeivela v Dublinu na Dominick Street 38. O\xc4\x8de, ki je izhajal iz Dunboyna, je bil pravni zastopnik. S tremi leti so Hamiltona poslali k stricu Jamesu Hamiltonu, diplomirancu Kolid\xc5\xbea Trinity, ki je bil ravnatelj \xc5\xa1ole v Talbots Castle. Stric je kmalu ugotovil, da je ne\xc4\x8dak nadarjen za u\xc4\x8denje jezikov. Hamilton je pokazal nenaravno sposobnost u\xc4\x8denja jezikov, \xc4\x8deprav nekateri zgodovinarji temu oporekajo in menijo, da je le be\xc5\xbeno poznal jezike. S sedmimi leti je obvladal hebrej\xc5\xa1\xc4\x8dino. Do trinajstega leta starosti je s pomo\xc4\x8djo strica, ki je bil jezikoslovec, obvladal vsaj toliko jezikov kolikor je imel let. Od tega klasi\xc4\x8dne in nekatere sodobne evropske jezike in tudi perzij\xc5\xa1\xc4\x8dino, arab\xc5\xa1\xc4\x8dino, hindustan\xc5\xa1\xc4\x8dino, sanskrt in malaj\xc5\xa1\xc4\x8dino. Znanje jezikov je ohranil skozi vse \xc5\xbeivljenje, \xc4\x8deprav se jih je nehal u\xc4\x8diti in jih je uporabljal za razvedrilo. V prostem \xc4\x8dasu je velikokrat bral besedila v perzij\xc5\xa1\xc4\x8dini in arab\xc5\xa1\xc4\x8dini._NEWLINE_Kasneje je hodil na neodvisno Westminster School v Londonu skupaj z Zerahom Colburnom. Od leta 1823 je \xc5\xa1tudiral na Kolid\xc5\xbeu Trinity v Dublinu. \xc5\xa0e pred diplomo je leta 1827 postal profesor astronomije.\n_START_SECTION_\nPoimenovanja\n_START_PARAGRAPH_\nPo njem se imenuje krater Hamilton na Luni.'